Hoe aangenaam is U Woord, soeter as heuning in die mond
Heuning is 'n rusplekkie, 'n kuierplekkie, weg van die sorge van die lewe, weg van die gejaag en gewoel en gewerskaf, weg van al die gestoei om te oorleef.
HEUNING IS ...
SAAM OP FACEBOOK
"Toe hy hom weer kom kry, skud 'n engel aan hom en sê: "Word wakker! Eet!" (1 Kon. 19:6) En daar kry Elia nóg 'n keer sy ete op 'n buitengewone, bo-menslike wyse: 'n engel bedien hom met roosterkoek en water – twee keer na mekaar. Eers het die kraaie vir hom kos gebring, toe die weduwee van Sarfat en nou die engel. Elia was benoud en bang en het gevlug vir sy lewe – woestyn in. Hy het onder 'n besembos gaan sit en gewens hy gaan dood en sommer vir die Here gesê om sy lewe te neem. Hy sien nie meer kans nie. Alles is te veel vir hom. Hy is moeg en moedeloos. Hy is gereed om op te gee. Daar onder die besembos het hy aan die slaap geraak en daar is hy wakker geskud deur 'n engel wat vir hom kos gebring het. "Word wakker! Eet! Anders sal die pad vir jou te lank word. Toe staan hy op en hy eet en deur die krag van die kos kon hy veertig dae en veertig nagte lank loop tot by Horeb, die berg van God." (1 Kon. 19:8) Was jy al bedien deur 'n "engel"? Het dit ook al met jou gebeur dat jy moeg, depressief of hartseer was, dat jy verlore en eensaam gevoel het, of siek was, of oorwerk was en dan het daar 'n engel verskyn met 'n bord kos, of 'n pot tuisgemaakte sop, of 'n lekker warm wegneem koffie, of 'n sjokolade? Dit het al met my gebeur. As ons nie gevoed word met kos nie, sal die pad vir ons te lank word, sal ons nie krag hê om voort te beur deur die woestyn nie. Soms is mens net emosioneel só uitgeput dat jy nie kans sien vir kosmaak nie, of fisies so flou dat jy nie na jouself kan omsien nie. Dan, op die regte tyd kom die engel met die roosterkoek en die kruik water en word jy emosioneel en geestelik en fisies versterk deur die moeite en liefde wat iemand aan jou bewys met iets om te eet. Eet! Anders sal die pad vir jou te lank word. ~ Wilna Botha
Klik hier vir nog Heuningdruppels >>
Die Here kan elke geknakte riet weer herstel, Hy kan vir elkeen wat selfs alles verloor het, dubbel en dwars vergoed met meer as wat ons kan dink. Ek praat nie per definisie van materiële dinge nie, maar dit ook. Die Here kan elke las wat so ontsettend swaar op jou skouers druk, in 'n oogwink afhaal en dit namens jou dra. Die Here kan bo verwagting genees, maar al kom daar nie genesing nie, kan Hy vertroosting in die plek daarvan gee, op so 'n mate dat 'n mens selfs terugkyk en op 'n manier sê: dit was goed. Die Here kan ons land herstel, al voel dit of alles verlore is, want Hy het al miljoene mense veilig deur woestynpaaie anderkant uitgebring. Die Here hoor gebede, en selfs al het jy nie self die krag om te bid nie, sal die Heilige Gees vir jou instaan. Al lyk dit of daar net eenvoudig géén lig in die tonnel is nie, wag Hy steeds daar in die duisternis, en sal Hy jou lei en sê: Kom, loop hierlangs. Die Here sal jou nóóit verwerp nie, al kom daar tye wat jy só ver van Hom af voel, want as jy terugdraai, staan Hy reeds daar met oop arms en wag vir jou. Al voel dit of jy absoluut niks het om vir Hom aan te bied in ruil vir sy genade nie, sê Hy steeds: Ek het reeds alles en Ek het niks van jou nodig nie, kom net soos jy is. Al voel dit of jou lewe net op geen manier vir Hom aanvaarbaar kan wees nie, sê Hy steeds vir jou: Dis hoekom my Seun gesterf het. Al voel dit of jy net géén krag het vir more nie, staan op en pak die bul by die horings, want Hy bring die oorwinning. Al dink jy dalk dat Hy jou heeltemal vergeet het, is jou naam steeds in sy handpalms uitgekerf en kán Hy jou nie vergeet nie. Al voel jy heeltemal nutteloos, kan jy gerus glo dat jy tot meer in staat is as wat jy kan dink, want Jesus gee vir jou genoeg krag om groot hinderlae oor te steek. Al voel dit of jy net val en val en val, kan jy weet dat Hy jou altyd weer sal vang.
Al glo jy nie 'n woord wat jy nou hier gelees het nie, maak dit geen verskil aan sy liefde, sy hele wese, sy grootsheid, sy almag en sy soewereiniteit nie. Hy verander nie. Gee net oor. ~ Willem Botha
Leer by Nehemia
Ek het bietjie deur Nehemia gelees en 'n paar lewenslesse oor gebed, afhanklikheid, vertroue, lofprysing ens. geleer. Ek het 'n klompie daarvan neergeskryf. Klik hier as jy dit wil lees >>
Ek het êrens in Februarie 2021 begin om vrae wat die Here in die Bybel vra op te soek en te oordink. Ek het telkemale myself verbeel dat die Here vir my persoonlik ook die vraag vra en dan bietjie gedink wat my antwoord sou wees. Ek het eers begin met vrae wat Jesus gevra het in die Evangelies, maar dit het vinnig uitgebrei tot vrae dwarsdeur die Bybel. Aanvanklik wou ek so tien vrae uitkies om dieper oor te dink, maar tien het op die ou einde meer as vyftig geword! Oor die volgende paar weke wil ek nou bietjie verder gaan en na 'n paar vrae in die Bybel kyk wat verskillende mense in verskillende omstandighede gevra het. Ek glo dit is ook vrae wat baie van ons dikwels mee te doen kry. Ek het dit wat ek reeds oor die vrae geskryf het, hier bymekaar gesit, as jy dit dalk wil lees (en beantwoord!) Klik hier >> Daarna het ek so 30 vrae uitgesoek en oordink wat mense in die Bybel vra. Klik hier as jy verder daaroor wil lees >>
Musiek en lofprysing
Ek het in die laaste paar maande bietjie stilgestaan by 'n klompie gedagtes uit die Bybel oor musiek, sang en lofprysing en 30 kort stukkies daaroor geskryf – sommer soos dit in die alledaagse gang van die lewe by my opgekom het en iets vir my persoonlik beteken het. Die teks wat dit alles vir my die beste saamvat is Ps. 115:17-18 soos dit in Die Boodskap staan: "As jy dood is, kan nie jy of enige ander dooie mens die Here prys nie. Dan is jy nie meer daar om dit te doen nie. Maar ons wat lewe, sal die Here loof. Ons sal nou begin en vir altyd aanhou. Kom prys die Here!" Ek het al die stukkies hier bymekaargesit as jy dit dalk weer wil deurlees. Ek hoop dit sal jou inspireer om sommer in te val met 'n lofsang en 'n pryslied tot eer van die Here.
Klik hier vir alles >>
Oor die afgelope 7 maande het ek 'n stuk of 45 kort stukkies geskryf oor wie God is, oor verskillende name wat Hy genoem word in die Bybel. As ek terugkyk weet ek dis maar 'n druppel in die oseaan en as mens iets moet skryf oor elke karaktereienskap van die Here, sal jy langer as vir ewig daarmee besig wees en sal die wêreld nie genoeg plek hê vir die boeke nie (soos wat Joh. 21:25 sê) In hedendaagse terme sal mens seker kan sê dat die wêreldwye web nie alles sal kan huisves nie en dat Google nie alles sal kan deursoek nie! Kortom: ons God is groter as wat woorde en name Hom kan omskryf, wie Hy ís is veel meer as wat ons gedagtes kan akkommodeer. Dit was egter vir my 'n leersame en verrykende pad wat begin het by Eks 3:13
Ek het die afgelope tyd 'n paar gedagtes gedeel oor 'n klompie van die "julle moet mekaar"-tekste in die Bybel. Julle moet mekaar aanvaar, mekaar vergewe en mekaar liefhê; julle moet gasvry wees teenoor mekaar en mekaar dien; julle moet geduldig wees met mekaar, mekaar verdra en in vrede lewe met mekaar; julle moet mekaar help, mekaar se laste dra, mekaar troos en moed inpraat; julle moet mekaar leer en onderrig en lofliedere saam sing ...
As jy wil, kan jy hier klik om hulle weer te lees >>
Jesus het hulle innig jammer gekry
Ek het vir die afgelope agt keer wat dit my beurt was om ietsie te skryf bietjie stilgestaan by dié uitdrukking: "Jesus het hulle innig jammer gekry", wat mens 'n hele paar keer in die evangelies raaklees. Dis 'n uitdrukking wat my so aangegryp het en net vir my onderstreep het dat die Here 'n barmhartige God is. Net soos Jesus dit nie kon help om mense wat honger, siek en hartseer, verlore en blind, vuil en verwerp is, jammer te kry en diep meegevoel met hulle te hê nie, net so weet ek dat Hy dit vandag vir my persoonlik ook sal doen. Sy arm is nooit te kort om te help nie, Sy genade is elke dag vars, Sy oor is nooit te doof om te luister nie, Sy hulp en uitkoms is nooit vêr nie, Sy liefde is onbegrens, oneindig en onverstaanbaar groot. "Genadig en barmhartig is die Here, lankmoedig en vol liefde" – kyk maar bietjie hoeveel keer hierdie frase in die Bybel voorkom, dan besef mens Sy hart word gou sag! "Die Here gee graag goeie dinge aan ons. Sy hart word gou sag. Hy is geduldig en het sy kinders baie lief. Vir almal is die Here goed. Hy gee om vir alles wat Hy gemaak het ... Die Here sorg vir almal wat seerkry, Hy tel elkeen op wat swaarkry. Almal vestig hulle hoop op U. U versorg elkeen op die regte tyd. Omdat U goed is, gee U maklik goeie dinge aan ons. U gee meer as genoeg van u goedheid aan almal op aarde. (Ps. 145:9-16, Die Boodskap) ~ Wilna Botha
Ek het al die stukkies hier bymekaargesit – klik hier indien jy dit dalk weer wil lees >>
Ek het die afgelope tydjie bietjie gelees en gedink en geskryf oor hoop. Ek het tekste opgesoek wat oor hoop gaan. Ek het gewilde aanhalings oor hoop opgesoek. Hier is so 10 gedagtes wat ek neergeskryf het. Lees hier meer >>
Ek het oor die afgelope paar weke bietjie gelees en gedink oor die wonderwerke van Jesus en veral dié wat in Johannes opgeskryf is. Aan die einde van die boek sê Johannes dat daar nog baie dinge is wat Jesus gedoen het wat nie opgeskryf is nie. "Maar as dit een vir een beskrywe moet word, dink ek, sou die hele wêreld nie genoeg plek vir die boeke hê nie." (Joh. 21:25) Johannes-hulle het definitief báie wonderwerke gesien. Ek dink nie dit geld net vir Johannes se tyd nie, ek glo dit is nóú ook so, ons moet net met oop geestesoë deur ons alledaagse lewe gaan om raak te sien waar die Here beweeg en wonder na wonder laat gebeur. Die rede dat die wonderwerke vir ons in die Bybel opgeskryf is, is sodat ons in Jesus moet glo: "Maar hierdie wondertekens is beskrywe sodat julle kan glo dat Jesus die Christus is, die Seun van God en sodat julle deur te glo, in sy Naam die lewe kan hê." (Joh. 20:30-31) Kyk hoe dit gebeur het met mense wat Jesus se wonderwerke beleef het: Joh. 2:11 – toe die dissipels sien hoe Jesus water in wyn verander, het hulle tot geloof in Hom gekom. Joh. 4:53 – toe die regeringsamptenaar se seun genees is, het hy en sy hele huisgesin tot geloof in Jesus gekom. Joh. 6:14 – toe die mense sien hoe Jesus die vis en brood vermeerder het, het hulle bely: "Hy is werklik die Profeet, die Een wat na die wêreld toe moes kom. Joh. 11:45 – toe Lasarus uit die dood opgewek is, het baie Jode wat dit gesien het, tot geloof in Jesus gekom. Joh. 21:7 – toe die dissipels die ongelooflike klomp vis vang, kon Johannes nie anders as om uit te roep: "Dit is die Here!" nie. Laat ons ook nie nalaat om die Here se wonderwerkende hand in ons lewens te sien en sodoende te groei in ons geloof nie. Laat ons ook nie nalaat om erkenning aan die Here te gee en te getuig oor Sy werke in ons lewe nie.
Terwyl ek deur die wonderwerke gelees het, het ek 'n stuk of 20 gedagtes daaroor neergeskryf.
Lees gerus hier meer daaroor >>
Jesaja se Goud - klik hier >>
Die afgelope jaar het ek so stukkie vir stukkie deur Jesaja gelees. Ek het maar heelwat goed in Jesaja gevind wat ek nie verstaan nie, en wat ek nie altyd weet wat pas waar in nie, en soms sukkel ek maar om sin te maak uit al die profesieë en die oordeeluitsprake maar êrens tussen dit alles, in elke hoofstuk, op elke bladsy van die boek, het ek die wonderlikste goud uitgedelf - beloftes, bemoediging, versekering, aanmoediging, tekste om te onderstreep en in my hart te bêre. Dwarsdeur die boek het ek die goue draad van God se genade, vergifnis en versorging gesien, die goeie nuus gesien dat God mense optel en vernuwe en hoop gee. Ek het in dié tyd 'n stuk of 85 kort boodskappies uit Jesaja geskryf wat ek hier gedeel het. Ek het hulle nou almal bymekaargesit as jy dalk weer daardeur wou lees. Ek noem dit "Jesaja se goud" en hoop jy sal ook iets in dié goudpot vind wat jou geloof kan versterk en jou verhouding met die Here kan laat groei.
Lees gerus meer hier >>
My 18 G's vir 2018 - klik hier >>
Op die eerste Maandag van hierdie jaar het ons almal vir mekaar allerhande mooi seëninge toegewens vir die nuwe jaar. Ek het ook 'n klomp wonderlike woorde ontvang van oraloor. Op die tweede Maandag het ek verjaar en toe is dit wéér 'n stroom seëninge en gebede wat oor my uitgespreek word. Dit het my opgeval dat 'n klomp van dié woorde met 'n "G" begin, soos bv. geseënd, gesond, gelukkig, genade, groots, goedheid, guns, genot, Geesvervuld, ens.! Toe besluit ek net daar en dan dat 2018 'n "G" jaar gaan wees en skryf toe so 18 G's neer vir my jaar! As mens "G" sê, dan sê jy "gee". Om te gee, moet dan seker my eerste G vir die jaar wees ... lees verder >>
Kort dagstukkies uit Psalms - klik hier >>
Kort dagstukkies oor die 10 Bybelverse wat die meeste opgesoek word - klik hier >>
Kort dagstukkies uit Spreuke - klik hier >>
Kort dagstukkies uit Fillipense - klik hier >>
Kort dagstukkies uit 1 Johannes - klik hier >>
Kort dagstukkies uit Jona - klik hier >>
Sluit gerus aan by ons groep waar ons elke dag heuningdruppels oplaai, en waar jy welkom is om saam te gesels. Klik hier >>